寄劉八
作者：陳藻
朝代：宋

paragraphs: 六度封書向小孤，一度逢人寄書無。
劉郎嗔我無短吟，素書百紙難論心。
我愛劉郎可無詩，劉郎愛客還笞兒。
我爲父執倍其年，見我呼兄挾渠賢。
撥棄勿復陳，對君吟此身。
憶昔在桂堂，瘧鬼罹我殃。
世情疎客病，移我君家床。
兒女不辭勞，僕妾何憚忙。
秋風黄葉飛，明燈藥爐傍。
我身何日殞，此念何時忘。
丘嫂晚歲歸，敬我如小郎。
他年山下結吾廬，朝暮往來摩白鬚。
我抱子，君抱孫，却使相敘爲弟昆。